<classify> Rais wa Afrika Kusini, Cyril Ramaphosa amemhakikishia Rais John Magufuli kuwa matukio ya mashambulizi dhidi ya wageni nchini Afrika Kusini, sio msimamo wa Serikali ya nchi hiyo.Kwamba Serikali ya Afrika Kusini itaendeleza na kukuza zaidi uhusiano na ushirikiano wake wa kidugu na kihistoria na Tanzania. Rais Ramaphosa amemtuma Mjumbe Maalum, Jeffrey Radebe ambaye ni Waziri wa Nchi mstaafu wa Afrika Kusini aliyeongozana na Mshauri wa Rais wa Afrika Kusini wa masuala ya Ushirikiano wa Kimataifa, Dk. Khulu Mbhatha, kuwasilisha barua yenye ujumbe huo kwa Rais Magufuli, Ikulu Dar es Salaam jana.Katika ujumbe huo, Ramaphosa alifafanua kuwa Afrika Kusini inatambua mchango mkubwa wa Tanzania kwa nchi hiyo wakati wa harakati za kupinga ubaguzi wa rangi na kupigania uhuru, ambapo Tanzania ilijitolea kambi na misaada mbalimbali kwa wapigania uhuru. Katika mazungumzo hayo, Rais Magufuli alisema Tanzania itaendelea kushirikiana na Afrika Kusini.Alisisitiza ushirikiano zaidi katika maeneo ya biashara na uwekezaji. Mwezi Septemba mwaka huu, baadhi ya wananchi wa Afrika Kusini, walizusha vurugu kwa kuwashambulia wageni kutoka nchi mbalimbali zikiwemo za Afrika, wanaoishi na kufanya kazi na biashara nchini humo. Ghasia hizo zilisababisha uharibifu wa maduka na uporaji wa mali za wageni na kutishia usalama wao. Wenyeji hao walidai kuwa wageni wanachukua nafasi za kazi nchini humo, ambazo zilitakiwa kufanywa na wao wenyeji.Katika vurugu hizo, vijana walikuwa wakivunja maduka, kupora na kuchoma moto magari, hali iliyofanya jumuiya ya kimataifa kupaza sauti na kulaani vitendo hivyo vya ubaguzi. Wakati huo huo, Rais Magufuli amekutana na Mjumbe Maalum wa Waziri Mkuu wa Ethiopia, ambaye ni Waziri wa Mambo ya Nje wa Ethiopia, Hirut Kassa.Katika ujumbe huo, Waziri Mkuu wa Ethiopia, Abiy Ahmed alimhakikishia Rais Magufuli kuwa Ethiopia itaendeleza na kukuza zaidi uhusiano na ushirikiano mzuri uliopo kati yake na Tanzania. Rais Magufuli alisema Tanzania itadumisha na kukuza zaidi uhusiano wake na Ethiopia katika maeneo mbalimbali, ikiwemo ushirikiano katika usafiri wa anga.  <topic>: KITAIFA 